Madagaskara porfirio

La Madagaskara porfirio (Porphyrio madagascariensis, sed ankaŭ Smeralda porfirio kaj Afrika porfirio), estas granda birdo de la familio de Raledoj kaj ordo de Gruoformaj. Oni ne konfuziĝu inter tiu specio kaj la Amerika porfirio, Porphyrio martinica, aŭ kun la Purpura porfirio (Porphyrio porphyrio), de suda Eŭropo, Azio kaj Afriko, kvankam kelkaj fakuloj lokigis la Smeraldan porfirion (Porphyrio madagascariensis) kiel subspecio de tiu lasta menciita specio kiel Porphyrio porphyrio madagascariensis en Afriko, Latham, 1802.

La birdoj de la tuta genro estas grandaj -kiel kokoj- raloj kiuj havas purpuran kiel ĝenerala koloro. Tio aperas en kaj nacilingvaj kaj en scienca nomoj.

 Aspekto 
Krom la ĝenerala blupurpura plumaro, ili havas brilverdecan dorson (kio pravigas alternativan nomon Smeralda porfirio, longegajn ruĝajn krurojn kaj fingrojn, nekonfuzeblan ruĝan frontan ŝildon kaj ruĝan bekon. Sub levita mallonga vosto aperas blankega plumaro. Estas helbluaj brusto kaj vizaĝo, en kiu kontrastas la ruĝaj okulirisoj, fortika beko kaj la ŝildo.

 Distribuado 
La Afrika porfirio estas ĉefe loĝanta specio kiu troviĝas en sub-Sahara Afriko, inklude Sudafrikon, kie ĝi estas ofta surloke. Ĝi troviĝas en norda kaj orienta Bocvano, parto de Namibio, Zimbabvo, Sudafriko kaj la marbordo de Mozambiko. En Sudafriko ĝi forestas el la regiono Norda Kabo kaj la interno de Orienta Kabo.

Referencoj


Kategorio:Raledoj
Kategorio:Afrotropisa faŭno
Kategorio:Faŭno de Madagaskaro